पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर । गिरती विकास दर से बाजार में मची घबराहट को समझते हुए राष्ट्रपति प्रणब मुखर्जी ने आईआईटी इंदौर के पहले दीक्षांत समारोह में कहा कि बीते चार दशक में मैंने हर परिस्थिति को करीब से देखा है। मैं इससे निराश नहीं हूं। कम विकास दर की चिंता है, लेकिन घबराने वाली बात नहीं है। हमारे पास आईआईटी जैसे सक्षम संस्थानों के योग्य युवा चेहरे हैं, जिन पर मुझे पूरा भरोसा है।
आपको देखकर मुझे देश के बढऩे में कोई आशंका नहीं है। इन परिस्थितियों से उबरने की हमारे पास पर्याप्त क्षमता है। देश के विकास के लिए उच्च शिक्षा में मजबूत इंफ्रास्ट्रक्चर की जरूरत है। आज टॉप 200 यूनिवर्सिटी में देश के एक भी संस्थान का नहीं होना दुखद है।
राष्ट्रपति शनिवार को सिमरोल में हुए आईआईटी के दीक्षांत समारोह में मुख्य अतिथि थे। उन्होंने दस मिनट के भाषण में पास आउट छात्रों को सीख देते हुए कहा मेरे जवान दोस्तों आपकी डिग्री में शिक्षक का मार्गदर्शन और आईआईटी जैसी संस्था का योगदान रहा।
जमीन की समस्या खत्म, पहली बैच माइल स्टोन है : डॉ. माथुर
आईआईटी इंदौर के दीक्षांत समारोह में शनिवार को राष्ट्रपति मुख्य अतिथि के रूप में शामिल हुए। इस दौरान उन्होंने छात्रों को मेडल देकर सम्मानित किया। साथ ही उन्हें भारत का भविष्य बताते हुए देश के विकास में योगदान देने का कहा।
आईआईटी बोर्ड के चेयरमैन अजय पिरामल ने कहा कि जमीन को लेकर चल रही समस्या खत्म हो गई है। इसके चलते नए कैंपस बनने में देरी हुई और छात्रों को समस्याएं आई, लेकिन अब जूनियर बैच और भविष्य की बैच को समस्या नहीं आएगी और नए कैंपस का काम तेजी से होगा। आज विश्व और देश की अर्थव्यस्था के लिए चुनौती भरा समय है और यह पासआउट छात्रों के लिए चुनौती व अवसर दोनों हैं।
दिल्ली लौटे राष्ट्रपति
प्रदेश के तीन दिनी दौरे के अंतिम दिन राष्ट्रपति सुबह भोपाल से इंदौर एयरपोर्ट पहुंचे। यहां राज्यमंत्री हार्डिया, महापौर कृष्णमुरारी मोघे, विधायक अश्विन जोशी, तुलसी सिलावट, पीसीसी सचिव संजय शुक्ला, लेफ्टिनेंट जनरल ए.एस. नंदल, संभागायुक्त संजय दुबे व आईजी विपिन माहेश्वरी ने स्वागत किया। यहां से राष्ट्रपति हेलिकॉप्टर से सिमरोल में कार्यक्रम स्थल पर पहुंचे।
हेलिपैड पर कलेक्टर आकाश त्रिपाठी, डीआईजी राकेश गुप्ता ने स्वागत किया। कार्यक्रम के बाद राष्ट्रपति महाकाल के दर्शन करने उज्जैन गए। वहां से इंदौर एयरपोर्ट आकर शाम सवा पांच बजे विशेष विमान से दिल्ली प्रस्थान किया। राज्यपाल रामनरेश यादव राष्ट्रपति को विदाई देने के बाद भोपाल रवाना हो गए।
अभी आईआईटी और आपको काफी आगे जाना है। आईआईटी डायरेक्टर डॉ. प्रदीप माथुर ने आईआईटी की उपलब्धियों की जानकारी देने के साथ कहा कि लंबे संघर्ष के बाद सिमरोल की 502 एकड़ जमीन का मुद्दा सुलझ गया और अब प्राथमिकता स्थायी कैंपस के निर्माण की है।
कैंपस निर्माण में देरी से निराशा थी, लेकिन आज पहली बैच पास हो रही है, जो हमारे आईआईटी इंदौर के लिए माइल स्टोन है। कार्यक्रम में डायरेक्टर ने पासआउट 101 छात्रों को डिग्री दी। इसके बाद राष्ट्रपति ने अंकित गोयल को राष्ट्रपति गोल्ड मेडल से और अभिषेक चौधरी, अनामिका पटेल व रीमा सक्सेना को सिल्वर मेडल पहनाकर सम्मानित किया।
हार्डिया की जगह बैठे पचौरी- मंच पर तय बैठक व्यवस्था के अनुसार राष्ट्रपति के दाएं हाथ पर राज्यपाल को और बाएं हाथ पर मु़ख्यमंत्री के प्रतिनिधि महेंद्र हार्डिया को बैठना था। लेकिन मंच पर हार्डिया की जगह पूर्व केंद्रीय राज्यमंत्री सुरेश पचौरी बैठ गए, हार्डिया राज्यपाल रामनरेश यादव के पास बैठे।
कांग्रेस राजनीति से बाज नहीं आई : भाजपा
राष्ट्रपति के दौरे से भाजपा सांसद और विधायकों को दूर रखे जाने से पार्टी नेता बेहद खफा हैं। राष्ट्रपति की अगवानी के लिए शुक्रवार देर रात स्वागतकर्ताओं की सूची में दो कांग्रेसी विधायकों के नाम जुड़े। विदाई के दौरान उपस्थित रहने वाले नेताओं की सूची में संजय शुक्ला का भी नाम आया। भाजपा नेताओं को इसकी जानकारी लगी तो वे खफा हो गए। नगर अध्यक्ष शंकर लालवानी ने कहा कांग्रेस राष्ट्रपति भवन से भी राजनीति करने से बाज नहीं आ रही है। भाजपा सांसद के साथ पार्टी के विधायकों को नीचा दिखाने वाला कृत्य हुआ है जिसकी शिकायत राष्ट्रपति तक को की जाएगी।
समाज और आपके शिक्षक ने आप में निवेश किया है, अब इस समाज और संस्था के लिए आपकी जिम्मेदारी बनती है। व्यक्ति अच्छा इंसान अपने विचारों से ही बनता है। आज समय नई सोच, अविष्कार और रिसर्च का है। यही आपको और देश को आगे बढ़ाएगा।
आगे की स्लाइड में देखिए राष्ट्रपति के कार्यक्रम की तस्वीरें
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn